Паспяховым прыкладам такога кшталту стаў Першы форум класічнай музыкі ў Гомелі, які ў халодныя снежаньскія дні раптам “загаварыў” пра… Бетховена, адзначыўшы тым самым 245 гадоў з дня нараджэння вялікага класіка. Ініцыятарам таго праекту выступіў малады галоўны дырыжор Гомельскага сімфанічнага аркестра Мурад Асуіл — і мясцовыя ўлады яго падтрымалі. У абласны цэнтр прыехалі лепшыя музыканты краіны. Канцэрты суправаджаліся прафесійнымі каментарыямі — практычна сціслымі лекцыямі, майстар-класамі для творчай моладзі і ўсіх ахвотных. Выдатная магчымасць для гамяльчан далучыцца да сусветнага культурнага працэсу! А яшчэ — папулярызацыя самога горада на культурнай карце Беларусі і Еўропы.